Google Pay

Google Pay (også kalt for G Pay, tidligere Android Pay) er en tjeneste for mobilbetaling og en digital lommebok som er utviklet av det amerikanske firmaet Google. Tjenesten lar brukere foreta betalinger med smarttelefoner, smartklokker (per februar 2021 ikke støttet i Norge) og andre mobile enheter som kjører operativsystemet Android. Løsningen bruker nærfeltskommunikasjon og fungerer med betalingsterminaler i fysiske butikker som deltar i ordningen og støtter kontaktløs betaling, eller som har Google Pay-logoen. Google Pay fungerer også i noen nettbutikker og i mobilapplikasjoner.

Historie  

Google Pay ble lansert under Google I/O-konferansen i 2015 (tjenesten ble på lanseringstidspunktet kalt «Android Pay»). Android Pay var etterfølgeren og var basert på Google Wallet som ble lansert i 2011. Den brukte også teknologi fra Softcard, som Google hadde kjøpt sin immaterielle eiendom i februar 2015. Ved lansering var løsningen kompatibel med 70% av Androidmobiler og ble akseptert av over 700'000 kjøpsteder.

Per 2017 var løsningen tilgjengelig i USA, Canada, Brazil, Storbritannia, Irland, Spania, Belgia, Polen, Tsjekkia, Ukraina, Russland, Singapore, Hong Kong, Taiwan, Japan, Australia og New Zealand. Når den ble lansert i Storbritannia støtte Android Pay MasterCard og Visa kreditt- og debitkort fra mange av Storbritannias største banker. 

8. Januar 2018 annonserte Google at de kom til å slå sammen Google Wallet med Android Pay, og tjenesten som helhet ble omdannet til Google Pay. Denne fusjonen utvider plattformen til nettbaserte betalinger integrert i andre tjenester fra Google og tredjeparter. Rebrandingen begynte å rulle ut som en oppdatering til Android Pay-appen den 20. februar 2018. Appen fikk oppdatert design, og viser nå en personlig liste over butikker i nærheten som støtter Google Pay. 

30. Oktober 2018 ble Google Pay lansert i Norge, Sverige, Finland og Danmark.

21. Desember 2018 fikk Google Payment en e-pengelisens i Litauen - lisensen vil gjøre det mulig for Google å behandle betalinger, utstede e-penger og håndtere elektroniske pengepunger i EU.

Sikkerhet og teknologi 
Google Pay fungerer med debetkort og kredittkort utgitt av deltakende banker. For å godkjenne en betaling kreves tofaktorautentisering med fingeravtrykk (på Android-enheter som støtter dette) eller enhetens sikkerhetskode. Google Pay deler ikke brukerens ekte kortinformasjon. I stedet genereres virtuelle numre som representerer betalingskortene. Ifølge Google blir alt av betalingsinformasjon kryptert og sikret.

Støtte og bruk i Norge 
De første bankene som åpnet opp for Google Pay i Norge var Brabank, Danske Bank, DNB, Komplett Bank, Monobank, Nordea, OBOS Banken, Revolut, Sparebanken Sør, og Storebrand. I juli 2019 ble Sbanken den ellevte norske banken som åpnet opp for Google Pay.

Se også 
 Apple Pay
 mCASH
 MobilePay
 Payr
 Samsung Pay
 Swish
 Vipps

Referanser 

Android
Betalingssystemer
Introduksjoner i 2015
Mobilbetaling